Jakob Egholm vandt fredag VM i cykling på landevej for juniorer.

Det danske juniorlandshold leverede en fantastisk præstation, da Jakob Egholm fredag vandt VM-guld på landevej.

Sejren kom i hus, da Julius Johansen stak af fra den forreste gruppe med otte kilometer tilbage.

Hurtigt fik han selskab af holdkammeraten Jakob Egholm.

Julius Johansen gav sig fuldt ud for Egholm, og skabte et flot hul til forfølgerne, inden han slap trådet med omkring fem kilometer tilbage af løbet, og lod Jakob Egholm køre alene mod mål.

Jakob Egholm var hårdt presset af rytterne bagfra og lignede en rytter der led voldsomt i Qatars varme.

Men en træt dansker formåede alligevel at holde hele vejen til mål.

Tyskeren Niklas Markl fik sølv, mens schweiziske Reto Müller trillede over stregen som nummer tre i den jagtende gruppes spurt.

Forud for den danske triumf var der kørt 135,5 kilometer i den trykkende varme, og undervejs var der en lang række styrt på Dohas veje.

Men det danske hold lå for det meste i front og dominerede løbet, og mod slutningen var det tydeligt, at de danske ryttere sad med mest friske ben.

Egholms medalje er den anden danske ved VM. Tidligere på ugen vandt Mikkel Bjerg sølv på juniorernes enkeltstart.

Senste danske juniorverdensmester på landevej er Søren Lilholt, der vandt VM i 1983.